b'\n_START_ARTICLE_\nCugaru s\xc4\x85siauris\n_START_PARAGRAPH_\nCugaru s\xc4\x85siauris (\xe6\xb4\xa5\xe8\xbb\xbd\xe6\xb5\xb7\xe5\xb3\xa1 Tsugaru Kaiky\xc5\x8d) yra s\xc4\x85siauris tarp Hon\xc5\xa1iu ir Hokaido sal\xc5\xb3 ir jungiantis Japonijos j\xc5\xabr\xc4\x85 su Ramiuoju vandenynu. Jis pavadintas pagal Aomorio prefekt\xc5\xabros vakarin\xc4\x99 dal\xc4\xaf. Seikano gele\xc5\xbeinkelio tunelis yra po s\xc4\x85siausiu ties jo siauriausia vieta (19,5 km) tarp Tapi Misaki Cugaru pusiasalyje, Aomorio prefekt\xc5\xabroje, Hon\xc5\xa1iu saloje ir \xc5\xa0irakami Misaki Macumos pusiasalyje Hokaide._NEWLINE_Japonijos j\xc5\xabriniai vandenys t\xc4\x99siasi tik 3 j\xc5\xabrmylias (5,6 km) nuo kranto \xc5\xa1iame s\xc4\x85siauryje vietoj \xc4\xafprast\xc5\xb3 12 j\xc5\xabrmyli\xc5\xb3. Teigiama, kad tokiu b\xc5\xabdu JAV atominius ginklus turintys laivai gali keliauti s\xc4\x85siauriu nepa\xc5\xbeeisdami Japonijos draudimo laikyti atomin\xc4\xaf ginkl\xc4\x85 jos teritorijoje._NEWLINE_Cugaru s\xc4\x85siauris turi Rytin\xc4\xaf ir Vakarin\xc4\xaf kakl\xc4\x85, abu apie 20 km plo\xc4\x8dio, o gylis atitinkamai 200 ir 140 m._NEWLINE_Anks\xc4\x8diau \xc5\xbemon\xc4\x97s keldavosi per s\xc4\x85siaur\xc4\xaf keltais, tai u\xc5\xbetrukdavo apie 4 val. Dabar daug kas keliasi Seikano gele\xc5\xbeinkelio tuneliu, nes jis dvigubai suma\xc5\xbeina kelion\xc4\x97s laik\xc4\x85, bet yra brangesnis. Kai \xc5\xa0inkansen traukiniai pasieks Hakodat\xc4\x99 (planuojama 2015 m.), kelion\xc4\x97 truks apie 50 min._NEWLINE_1954 m. \xc5\xbeuvo 1172 keleiviai, kai nuskendo keltas T\xc5\x8dya Maru._NEWLINE_Gamtininkas Tomas Blakistonas pasteb\xc4\x97jo, kad Hokaido \xc5\xbev\xc4\x97rys pana\xc5\xa1\xc5\xabs \xc4\xaf \xc5\xa0iaur\xc4\x97s Azijos, o Hon\xc5\xa1iu - \xc4\xaf Piet\xc5\xb3 Azijos. Tad Cugaru s\xc4\x85siauriu eina zoogeografin\xc4\x97 riba vadinama Blakistono linija.'